Un dels policies espanyols implicats en una baralla en un bar del Born, que us va avançar RAC1, és un inspector en cap dels antiavalots del CNP. De fet, segons explica El Periódico , té al seu càrrec 250 agents antidisturbis. Es tracta d’un dels policies que segons els cambrers del local va liderar la batussa i era més agressiu. És el que es va encarar als treballadors exigint una última ronda que no els van voler servir perquè ja estaven provocant problemes. Llavors va passar darrera la barra i va agafar un dels cambrers pel coll.

Va ser el final d’un dia lliure que l’agent i 4 companys van aprofitar per dinar a la Barceloneta i anar a fer copes pel Born. Portaven dies allotjats en un dels creuers del Port. S’hi va estar en total un mes i mig, i ara ja ha marxat de Catalunya. Segons els testimonis quan van atemorir als cambrers del bar anava molt passat de voltes.

Investigació en marxa

La policia espanyola té oberta una investigació interna pel comportament dels agents. El Periódico explica que els superiors de l’inspector el van renyar quan van saber la notícia, avisant-lo que enmig d’aquella situació tan tensa no es podien permetre actituds de “niñato” com aquella. L’expedient encara no s’ha resolt.

D’altra banda, ara hi ha dues denúncies creuades també pendents de resoldre. Els cambrers van denunciar els policies per lesions i danys. Els dies següents tenien por que tornessin o de creuar-se’ls pel carrer. Els policies van contraatacar assegurant que els havien intentat robar el telèfon.